АК БУЛУҢ

Бишкек жана Кыргызстан епискобу
Савватийдын ыраазычылыгы менен

Ыйык-Троица Ысык-Көл эркектер монастырынын тарыхы
Ак-Булуң (Светлый Мыс) жана анын анын тегерек чети байыркы христиан тамырына ээ. 1870-жылы суунун астында калган шаар же монастырь тууралуу маалыматтар пайда болгон. Каталон атласын изилдеп   П.П. Семёнов-Тян-Шанский апостол жана евангелист Матфейдин сөөгү сакталган несториан монастыры Күрмөнтү дарыясынын Ысык-Көлгө куйган жеринде – Ак-Булуң менен Преображенское айылынын (азыркы – Түп) ортосунда жайгашкан деп эсептеген.
Монастырдын түптөлүшү
Ыйык-Троица эркектер монастырын түзүү жөнүндө чечим 1881-жылы Түркестан епискобу Александрдын (Кульчицкий) баяндама катынын негизинде кабыл алынган.
Архиерей бул жайдын негизги максаты жергиликтүү калкты маданият жана билим менен тааныштыруу болушу керек деп эсептеген. Монастырь дыйканчылык жана башка айыл чарба иштерин жакшыртууга жардам берет деп божомолдонгон. Муну менен катар кыргыздардын дин тутуусуна тийбестен, алар үчүн агартуунун жана маданияттын очогу болору белгиленген. Епископ Александрдын планына басылма жана илимий иш дагы кирген: басмакана, байыркы буюмдар музейин жана китепкана ачууну көздөгөн, бул үчүн өзүнүн китепканасынан 2000дей китеп жана археологиялык предметтердин коллекциясын тартуу кылган.
Ыйык-Троица монастыры Миссионердик коомдун активдүү катышуусу менен миссионердик катары түзүлгөн. Ал монастырды түптөөдө 20 миң рубль бөлүп берген, иконостас, кийимдерди, кудайга сыйынуу үчүн идиштерди жана коңгуроолордун чакан топтомун жөнөткөн.
Башчы Александр монастырдын ордун жеке өзү тандаган – ал Ак-Булуңду ат менен кыдырып чыгып, жергиликтүү дыйкандар менен кеңешкен. Ушундан кийин архиерей бир жума орозо кармап, жогору жактан белги алып, көлдүн түндүк-чыгыш жээгинен храм жана монастырь үчүн орунду тандаган.
1882-жылдын 21-майында (эски стиль боюнча) падыша Константиндин жана анын энеси Еленанын күнүндө, башчы Александр тандаган жерге ыйык суу себип жана Троица урматына храм үчүн орун аныкталган жерде – Күрмөнтү дарыясынын өрөөнүндө, тар куйманын жээгинде, Преображенское айылынан 12 чакырым аралыкта жыгач крестти тургузган.
Алгачкы жылдар
1880-жылдары монастырда дээрлик монахтар болгон эмес – жыл сайын бир нече адамдан келген, бирок эч ким көпкө калган эмес. 
Кийинки башкаруучу архиерей – епископ Неофит (Неводчиков) – православ миссионердик коому жана чиркөө прессасы аркылуу Россиянын монахтарына Ысык-Көлгө келүү өтүнүчү менен кайрылган. Анын чакыруусуна жооп болгон. 1885-жылы монастырга Троица-Сергиев лаврынан монах Иона келген, ал эми бир жылдан кийин Михайло-Афонской Закубанской пустынынан игумен Михаил (Глушков) жети монах менен келген.
Жаңы монастырды жасалгалоодо коңшу айылдардын жамааттары жана дин кызматчылары жардам беришкен. Монастырдын алдында монахтарды баккан өзүнүн чарбасы болгон. Бирок, буга карабастан, келгендер көпкө кармалган эмес. Алгач монах Иона өзүнүн Москванын жанындагы монастырына кайткан, андан кийин дагы бир нече адам Жети-Суудан (Семиречье) кетишкен.
Иноктор үчүн эң катуу сыноо 1889-жылдагы жер титирөө болгон, ал монастырдын бардык имараттарын талкалаган. Бактыга жараша, престол, курмандык чалынуучу жай, ыйык идиштер жана храмдын иконостасы бүтүн бойдон калган, анткени бул ыйыктар турган алтардын дубалдары сыртка кулаган.
Бирок коркуп калган игумен Михаил Россияга качып кетип, көпчүлүк инокторду ээрчитип кеткен. Жер титирөөдөн кийин монастырда жергиликтүү тургундардан үч гана монах калган.
Монастырды баары чогулуп кайра калыбына келтиришкен. Епископ Неофит курулушту өзү көзөмөлдөгөн, түркстан администрациясы курулуш материалдарын, Ыйык Синод – 2 миң рубль, миссионердик коом – 6 миң рубль, ал эми Иоанн Кронштадтский 5 миң рубль берген.
1890-жылдардын башында монастырь курула баштаган: Одигитрий храмы калыбына келтирилген, Ыйык Троица урматына жаңы чиркөө салынган, монахтар үчүн корпустар курулган, ар кандай чеберканалар курулган. 1898-жылы жергиликтүү жана орус балдар үчүн сабаттуулук мектеби ачылган. Ошондой эле бул жерде руханий гана эмес, светтик мазмундагы китептерди камтыган чоң китепкана түзүлгөн.
Бишкек жана Орто Азия митрополити Владимир (Иким) «революциянын алдында Ысык-Көл монастырында 80дей адам турган. Монастырдын алдында 36 жетим бала тарбияланган баш калкалоочу жай болгон, алар үчүн билимдүү иноктор окуткан мектеп уюштурулган. Монастырь сырттан кайрымдуулукка муктаж болбой калган, өзү кайрымдуулук иштерин жасап,  чарба ишин жүргүзгөн. Монастырдын өзүнүн тегирмени, жыгач тилүүчү жайы, темир устаканасы, тигүүчүлүк цехи, 300 баш мал чарбасы, балыкчылык чарбасы, бир жылда 300 пудга чейин бал берген, 225 бал челеги бар эки бал челектер турган жери (пасека) болгон. Мындан тышкары, тургундар 2500 гектар жерге буудай, кара буудай жана жашылча өстүрүшкөн» деп жазган.
Ысык-Көл монастыры оор мезгилде бош жерде пайда болгон жана орус руханиятынын эски борборлорунан алыста иштеген.
Буга карабастан, 1916-жылга карата Ыйык Троицада туура монастырдык жашоо үчүн бардык шарттар түзүлүп, руханий насаатчылар пайда болгон деп ишенимдүүлүк менен айтууга болот. Эң башкысы – Ысык-Көл монастыры монахтарды тарбиялаган. Бул жерде эң жогорку христиандык эрдикке – ишеним үчүн азап чегүүгө даяр иноктордун саны көп болгон.
Ыйыктардын монастыры
1916-жылы монастырга кол салуу учурунда иеромонах Рафаил, схимонах Исихий, монахтар Досифей, Дорофей, Феоктист, послушниктер Михаил, Никифор, Феодор жана Стефан өлтүрүлгөн, алар крест, Евангелие жана башка ыйыктарды колуна кармап азап чегүү үчүн чыгышкан.  Монахтар псалма ырдашкан. Бул окуя биз адабиятта кездештирген каармандарды эске салат.
Көтөрүлүш басылгандан кийин 20 монах монастырды калыбына келтирүү үчүн калышкан, ал эми айрым иноктор жана послушниктер Аксай капчыгайындагы Кызыл-Жар (Казакстан) деген жерде жайгашкан, жаңы ачылган скитке кетишкен. 
Кызыл-Жарда монахтар Серафим (Богословский) жана Феогност (Пивоваров) 1921-жылдын августунда кызыл армиячылар тарабынан өлтүрүлгөн. Алар Чиркөө тарабынан даңкталып, азап чегүүчүлөр катарына киргизилген.
Азап чегүүчү Мелетий (Голоколосов) Ысык-Көл монастырынан 1908-жылы Караколго приходдук дин кызматкери кызматына жөнөтүлгөн, ал жерде 1916-жылга чейин кызмат өтөгөн. Андан кийин ал Жети-Суу облусунун Копал уездине жөнөтүлгөн, бул жерде 1918-жылы башаламандыкта каза болгон.
Азап чегүүчү Анатолий (Смирнов) Ыйык-Троица Ысык-Көл монастырына 1905-жылдын 25-августунда Глинск пустынынан послушник катары которулган. 1913-жылы иеромонах Серафим (Богословский) менен бирге Аксай капчыгайында скит негиздеген, андан кийин Верныйда (азыркы – Алматы) кызмат өтөгөн, архиерей хорунун регенти болгон. 1920-жылдын ортосунда Кавказда жашаган, ошол жерде камакка алынып, атылган.
Азап чегүүчү Пахомий (Русин) 1910-жылдардын башында Ысык-Көл монастырына послушник катары Чернигов губерниясынын Петропавловск монастырынан келген. 1916-жылы ал Ысык-Көлдөн кетип, Верный шаарына жакын Кызыл-Жар тоосундагы скитке жайгашкан. Алатау, Верный, Ташкент шаарларында, Талгар тоолорунда жашаган. 1931-жылдан 1934-жылга чейин башка монахтар жана жай тургундар менен бирге Жалал-Абадга жакын тоодо жашаган. Аны Жадад-Абадда да, Верныйда да бир нече жолу камакка алышкан. 1941-жылы иеромонах Пахомий атылган.
Ысык-Көл монастрынын благочинныйы архимандрит Геннадий (Лобачёв) революциядан кийин талкаланган монастырга жакын жашоону уланткан жана өмүрүн тобокелдикке салуу менен тегерек четтеги айылдарда кызмат өтөөнү уланткан. 1937-жылы камакка алынып, түрмөдө кыйноого алынган.
Ыйык-Троица монастырынын мурдагы иногу, схимонах Ираклий (Матях), Ысык-Көлдө калган жана бийликтен жашырынып, оор шарттарда кызмат кылууну улантып, бул үчүн ыйыктар катарына киргизилген. Урматтуу Ираклийдин унутулгус калдыктары азыркы учурда Бишкектеги Ыйык-Воскресенск кафедралык соборунда коюлган.
Советтик мезгил
1919-жылы Ыйык-Троица монастыры жабылган. 1926-жылы бош жаткан монастырды эстешкен. Ак-Булуң айылындагы мурдагы монастырдын аймагында Орозалы Назаралиев («Мээрим Булагы» балдар үйүнүн азыркы директору Гүлнара Дегенбанванын чоң атасы тарабынан Нарын волостунун Түп-Күрмөнтү балдар үйү ачылган, ал 1930-жылдардын ортосуна чейин иштеп турган.
1942-жылдын 28-августунда Улуу Ата мекендик согуштун убагында балдар үйү 17 жаштагы Токтогон Алтыбасырова тарабынан блокалдалык Ленинграддан келген 160 бала үчүн кайрадан ачылган. 1952-жылы балдар Ленинградга кайтарылган.
Тоня-эже жана анын 160 баласы
1942-жыл. Кыргызстан. Кичинекей Күрмөнтү айылы. Дал ушул жерге блокадалык Ленинграддан эвакуацияланган 160 адам келген. Ачкалыктан шишик баскан, моюндары кылдай ичке жана баштары чоң блокадачы балдар келген, алардын көпчүлүгү алсыздыктан өз алдынча баса алышпай калышкан. Чоңдордон – үч коштоочу адам келген: балдар үйүнүн директору, тарбиячы жана медайым. Балдар бир жарым жаштан он эки жашка чейин болушкан. Алар жүк ташуучу унааларда, вагондо, баржада, бричкаларда узак жол басып келишкен...
Ленинграддан жөнөткөн учурда тили чыга элек кичинекей балдардын аты-жөнү клеенка биркага жазылып, колуна байлап коюшкан. Бирок жолдо балдар көп ыйлап, көзүн сүрткөндүктөн, сыя жуулуп, аты-жөнү, туулган жылы өчүп калган. Кимиси ким? Так аныктоо мүмкүн болбой калган. Алар жолдо каза болушкан эмес, бардык 160 адам аман-эсен келген. Андан кийин бардык 160 адам Жеңишке чейин жашашкан, окуп, чоң адам болушкан… Бул чыныгы керемет эле. Бул кереметти жаш кыз жасаган. Алсыз жетимдерди алардын жаңы он жети жаштагы энеси, же аны чоң кыздар атагандай Тоня-эжеси сактап калган, Тоня-эже – Кыргызстанда улуу эжемине дал ушундай кайрылышат.
Кийин бир аз жеңил болуп калат. Токтогон шефке алууну уюштурган –айылдагы ар бир үй-бүлө эки-үч блокадачыга камкордук көргөн. Балдар үчүн күзгө карата кийизден шырымал тигилген, байпак токушкон. Алардын жаңы апасы күндүз айылдык кеңеште иштеген, жумуштан кийин балдар үйүнө чуркап барып, балдарга таттуу бышырылган ашкабак алып барып, балдарды тизесине отургузуп эркелетип, уктар алдында кыргыздын бешик ырларын ырдап берген.
Фрунзедеги окуудан жана жакшы кызматтардан баш тартып, Токтогон Алтыбасарова балдар үйү иштеп турган бардык 12 жыл бою иштеген. Блокадачылар чоңоюп, мектепти аякташкан, андан кийин бүткүл Союзга тарап кетишкен, апасына кат жазышкан. Учурашканы келип турушкан.
Ал эми Тоня-эже турмушка чыгып, тогуз балалуу болгон, 44 жашында Күрмөнтүдө айылдык кеңештин төрагасы болуп иштеген, 23 жолу айылдык, райондук жана облустук кеңештердин депутаты болуп шйланган, Кыргыз ССРнин Жогорку сотунун коллегиясынын мүчөсү болгон. 90 жашка чыккан. Анын артында мааракелик медалдар салынган куту, грамоталар бар калың папка, 160 эвакуацияланган ленинградчылардан келген каттар бар жашик калган.
1952-жылы бул жерде кайрадан балдар үйү ачылган, ал 1970-жылдардын акырына чейин иштеген. Бул балдар үйү тарбиялануучуларга кесиптик-техникалык билим берген.
Монастырь, кыска убакыт иштегенине жана толугу менен жок болгонуна карабастан, чынында эле Кыргызстанда атагы чыккан. Ак-Булуңга жана Кызыл-Жардагы скитке зыяратчылык кылуу, азыркы учурда Караколдогу Ысык-Көлдүк жаңы шейиттердин Ыйык-Троица храмында турган Кудай эненин монастырдык Тихвин иконасына таазим кылуу православдардын жашоосунда азыр дагы чоң роль ойнойт.
Бул – монастырдын руханий жемиши.
Бирок, мындан тышкары монастырь епископ Александрдын ниетине ылайык, орус маданияты жана агартуусу жергиликтүү кыргыз калкына жакындаган жерге айланган.
Монастырдык айыл чарба мектебин материалдык жана методикалык жабдуу – китепкана, көрсөтмө куралдар, үрөн фонду, сарай жана тегирмен, бал челектер турган жер – совет бийлигинин тушунда Айыл чарба техникуму түзүлгөн база болуп калган. Бул окуу жайы аймактагы эң мыктылардын бири болгон. Бул жерде негиздүү билим алып, Кыргызстандын көптөгөн саясий жана илимий ишмерлери аяктаган. Ошентип, Ыйык-Троица Ысык-Көл монастырынын Кыргызстандын маданияты үчүн мааниси чоң экенин ишенимдүү айтууга болот.
Биздин убакыт
1998-жылы Гүлнара Дегенбаева көлдүн жээгиндеги мурдагы монастырдын жерин сатып алып, бул жерде «Мээрим Булагы» үй-бүлөлүк балдар үйүн ачкан.
Бул пайда табуу максатын көздөбөгөн, коммерциялык эмес уюм. Балдар үйүнүн башкы максаты – социалдык жетимдерди жана ата-энесинин камкордугусуз калган балдарды реабилитациялоо жана тарбиялоо.
Балдар үйү фермердик чарбанын: мал чарбачылыгынын жана айыл чарба өсүмдүктөрүн өстүрүүнүн эсебинен иштейт. Өзүнүн бал челектери бар. Айыл чарба өсүмдүктөрү үчүн 3,3 га аянтында жерди балдар үйү Ак-Булуң айыл өкмөтүнөн жалпы негизде ижарага алат.
1997-жылдан 2023-жылга чейин «Мээрим Булагы» балдар үйүнө 157 жетим бала жана ата-энесинин камкордугусуз калган балдар кабыл алынган. Алардын ичинен 20 кыз турмушка чыгып, 7 жигит үйлөнгөн. Азыркы учурда балдар үйүнүн бүтүрүүчүлөрүндө 48 бала төрөлдү.
Ата-энелери жана туугандары менен социалдык иштерди жүргүзгөндөн кийин 45 бала өз үй-бүлөлөрүнө интеграцияланган, алар менен балдар үйү кайтарым байланышта болот. 22 бала Россия Федерациясынын жогорку окуу жайларында билим алышууда, 12 бала Кыргыз Республикасынын жогорку окуу жайларына тапшырган, ал эми 95 бала жогорку билим алышкан, ал турмак 2 илимдин кандидаты бар.
Балдар үйүнүн бардык тарбиялануучулары, анын ичинде бүтүрүүчүлөр Гүлнара Дегенбаеваны апа дешет. Бүгүнкү күндө «Мээрим булагында» 9 тарбиялануучу жашайт, дагы 26 бала Ак-Булуң айылында жашаган апалары менен бирге реабилитацияда турушат.
Балдар үйүн бүтүргөн 157 баланын ичинен эч кимиси кылмышкер болгон эмес. «Мээрим Булагында» колдонулган педагогикалык методиканы көптөгөн өлкөлөр жогору баалашкан. Балдар үйүнүн жетекчиси Гүлнара Орозбаевна мезгил-мезгили менен педагогдор үчүн усулдук колдонмолорду жазып турат. Анын тажрыйбасы Германияда, Норвегияда жана Кореяда жайылтылган.
Гүлнара Дегенбаева эл аралык педагогдор ассоциациясынын мүчөсү, Бишкектеги билим берүү мекемелер ассоциациясынын мүчөсү, Кыргызстан Жазуучулар союзунун мүчөсү. 2015-жылы эл аралык гумандуу педагогика борбору тарабынан «Гумандуу педагогиканын рыцары» деп таанылган. Көптөгөн сыйлыктардын кавалери.
«Мээрим Булагы» балдар үйү жакырчылыктын чегинде жашаган жергиликтүү калкка кийим-кече жана тамак-аш менен жардам берет. Ошондой эле балдар үйү жергиликтүү мектепке ар кандай майрамдык иш-чараларды өткөрүүгө жардам берип, мектеп китепканасын толуктап келет. Мындан тышкары «Мээрим Булагы» мектепке эмгек сабактарын өткөрүү үчүн тигүүчү машиналарды акысыз берген.
Мындан тышкары, «Мээрим Булагы»:
· жергиликтүү тургундарды өз ишин уюштуруу көндүмдөрүнө үйрөтөт, анын аркасында жаңы жумуш орундары түзүлөт;
· Кыргызстандын майып балдары үчүн акысыз эс алууну уюштурат;
· Ак-Суу майыптар үйүндө, ошондой эле Түп айылындагы «Балдар өмүр булагы» реабилитациялык борборунда майыптарды камкордукка алат;
· Ак-Булуң айылындагы улгайган адамдарга кам көрөт;
· Түп районунда чоңдорду жана балдарды дарылоо үчүн ар кандай профилдеги дарыгерлердин келишин уюштурат;
· үй-бүлөнү бекемдөөгө багытталган акцияларды өткөрөт. Мисалы, балдар үйү Ысык-Ата курортуна эки жумалык акысыз эс алуу менен жолдомолорду үзгүлтүксүз берип турат: жаңы үйлөнгөн үч үй-бүлөгө; 25 жыл чогуу жашаган үч үй-бүлөгө; 50 жыл чогуу жашаган үч үй-бүлөгө; беш майып балдардын ата-энесине. 10 күн бою эс алуу иш-чаралар, сыйлыктар жана белектер менен коштолгон;
· Кыргызстан элдеринин салттуу баалуулуктарын бекемдөө үчүн жыл сайын «Үй-бүлө майрамдарын» өткөрөт;
· жакын жайгашкан айылдардын балдары үчүн майрамдарды, сынактарды, ошондой эле аларды ар башка элдердин каада-салттары менен тааныштыруу үчүн алардын өкүлдөрү менен рождестволук жолугушууларды өткөрөт.
Мурдагы монастырдын аймагында жайгашкан балдар үйү монахтар түптөгөн балдарга, муктаж болгон адамдарга, майыптарга, карыларга кам көрүү иштерин – боорукерликтин жана мээримдүүлүктүн туруктуу салтын улантууда.
Баарына түшүнүктүү болгон объективдүү нерселер бар, ошондой эле конкреттүү бир адам үчүн субъективдүү, ачык жана маанилүү нерселер бар. Субъективдүү нерсеге адамдын Кудайдын аракеттерин кабылдоосу кирет. «Мээрим Булагы» балдар үйүнүн жашоосунда тарбиялануучуларды багууга каражаттын жетишсиздигине байланыштуу бир нече жолу опурталдуу мезгилдер болгон. Качан болбосун, тигил же бул жол менен, күтүлбөгөн жерден жардам келген. Гүлнара Дегенбаева бул бир кезде ушул жерде кызмат кылган монахтардын сыйынууларынан улам болгонуна толук ишенет.
Тарыхый Ыйык-Троица монастырында сыйынуунун кайра жанданышы
2023-жылдын жаркыраган асха күндөрүндө «Радость Слова» аттуу китеп көргөзмөсүнүн алкагында Бишкек епархиясына Орус православ чиркөөсүнүн Басма кеңешинин Төрагасы, Калуга жана Боровский митрополити Климент катышкан.  
Куттуу Калуга жери катуу монах уставдарына ээ болгон монастырларга жана байыркы аскеттик салттарга бай. Белгилүү монастырлардын катарында Боровский эркектер монастыры жана Малоярославец шаарындагы Ыйык Никольск Черностровский аялдар монастыры бар.
Бишкек жана Кыргызстан епискобу Савватий, Омск митрополиясында епархиянын башкаруучусу болуп турганда эле өз епархиясынын монастырлары үчүн үлгүлүү иноктук жашоону издеген жана аны Боровской жана Черноостровской монастырларынан тапкан. Ошондуктан Бишкектеги жолугушууда башчы Савватий митрополит Клименттен Ысык-Көл көлүндө Троица монастырында монахтык жашоону кайра жандандыруу үчүн монахинялардын бирине ыраазычылыгын берүүнү өтүнгөн. Митрополит Климент, кыргыз жериндеги Православ Чиркөөсүнүн муктаждыктарын эске алып, Кыргызстандагы монахчылыкта матушка Аннага (Стэльмах) ыраазычылыгын берген. Ак-Булуңга ал 2023-жылдын сентябрынын экинчи жарымында келген.
Епископ Савватийдин ыраазычылы менен монастырдын ички жашоосу жана иши үчүн үлгү катары Малоярославец шаарындагы Ыйык-Никольск Черноостровский аялдар монастырынын уставы алынган, матушка ошол жерден келген жана акыркы жети жылда эконом кызматын аркалаган.
Алгачкы күндөрдөн баштап курулуш иштерин долбоорлоонун жана аткаруунун ырааттуулугун аныктоо үчүн адистер жана архитекторлор тартылган. Алар храмды көрктөндүрө башташкан, сыйынуу жана приходдук китепканалардын орундарын аныкташкан.
2023-жылдын 15-октябрынан баштап храмда сакталып калган Кудайдын энесинин «Одигитрия» иконасынын урматына кудайга сыйынуунун суткалык айлампасы аткарылат. Ар күнү псалтырь окуу, Ыйык Сергий Радонежскийге акафист окуу, ошондой эле молебна, чиркөөгө келгендердин өтүнүчү боюнча сөөк коюу жөрөлгөсү жана лития аткарылат.
Азыркы убакта монастырда ар күндүк сыйынуулар үчүн просфорлор өз алдынча бышырылат.
Храмдын туруктуу келүүчүлөрү пайда болду. Көптөгөн адамдар храмда сыйынуу жүргүзүлүп жатканын угуп, муну кубануу менен кабыл алышууда. Монастырдагы сыйынуу жашоосу акырындык менен жолго салынууда. Зыяратчылар жана трудниктер келип жатат.
Убактылуу келья жана тамактануу корпустарын жасоо үчүн храмга жакын жерден эки жеке үй менен 26 сотук өлчөмүндө участок, ошондой эле 1 гектар айыл чарба жери сатылып алынган. Храмдан алыс эмес өзүнчө үйдө монастырдын дин кызматкери үчүн бөлмө жасалууда. Суу түтүк жана канализация тартуу иштери жасалууда, оңдоого даярдык көрүлүүдө.
Техникалык милдеттерди аткаруудан тышкары монахиня Анна Ыйык-Троица эркектер монастырынын тарыхын калыбына келтирүү ишин аркалап жатат. Бул максатта монахиня Ташкент жана Өзбекстан епархиясынын архивинин материалдары менен таанышып чыкты.
Орус Православ Чиркөөсүнүн ыйык Синодунда митрополит Викентий, Орто Азия митрополиттик округунун башчысы, Ыйык-Троица аялдар монастыры, «Мээрим Булагы» балдар үйү, согуш жылдары монастырда 160 блокадачы баланы кабыл алган Токтогон Алтыбасарованын эстелиги тургузулган энелер аллеясы жана Жибек жолундагы христианчылыктын 1500 жылдыгы музейи кире турган Руханий-тарыхый комплексти түзүү жөнүндө баяндама жасаган. Урматтуу Патриарх Кирилл, баяндаманы угуп, өз сөзүндө Ысык-Көлдөгү Ыйык-Троицкий монастырын калыбына келтирүү – улуу иш экенин үч ирет кайталаган! Ошентип бул оор ишти баштоо керекпи же жокпу деген акыркы күмөн саноо жоюлган.
Ыйык Ысык-Көлдүк Ираклийдин жана Троица монастырында кызмат өтөгөн бардык ыйыктардын сыйынуулары менен, Жараткан тарыхый Ыйык-Троица монастырында монахтык жашоону калыбына келтирүүнүн үстүнөн иштеп жаткандардын баарына ыраазычылыгын берсин.

